ธพว.ผุดหนังสั้น ปลุกนักสู้เอสเอ็มอี
ระยะเวลา 7 เดือน นับจาก สาลินี วังตาล เข้ารับตำแหน่งประธานคณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ได้พยายามปลุกปั้นให้ธนาคารเฉพาะกิจของรัฐแห่งนี้ สามารถเป็นแหล่งเงินทุนสำหรับผู้ประกอบการเอสเอ็มอีได้ตามวัตถุประสงค์ของการจัดตั้งธนาคาร เพื่อผลักดันให้เอสเอ็มอีเติบโตและเข้มแข็งขึ้น เป็นกำลังสำคัญของระบบเศรษฐกิจไทยทั้งในรูปการให้สินเชื่อ รวมทั้งการร่วมทุน หรือ Venture Capital for SMEs-OTOP
12 มี.ค. 2558

ระยะเวลา 7 เดือน นับจาก สาลินี วังตาล เข้ารับตำแหน่งประธานคณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ได้พยายามปลุกปั้นให้ธนาคารเฉพาะกิจของรัฐแห่งนี้ สามารถเป็นแหล่งเงินทุนสำหรับผู้ประกอบการเอสเอ็มอีได้ตามวัตถุประสงค์ของการจัดตั้งธนาคาร เพื่อผลักดันให้เอสเอ็มอีเติบโตและเข้มแข็งขึ้น เป็นกำลังสำคัญของระบบเศรษฐกิจไทยทั้งในรูปการให้สินเชื่อ รวมทั้งการร่วมทุน หรือ Venture Capital for SMEs-OTOP
ล่าสุด เพื่อตอกย้ำความรับรู้ถึงบทบาทของเอสเอ็มอีแบงก์ในฐานะสถาบันการเงินของรัฐ ที่ พร้อมจะยืนเคียงข้างผู้ประกอบการเอสเอ็มอีไทยในทุกสถานการณ์ และการเป็นกลไกขับเคลื่อนเอสเอ็มอีฐานรากในการพัฒนาประเทศ 
เอสเอ็มอีแบงก์ได้จัดทำโครงการภาพยนตร์สั้น “นักสู้ เอสเอ็มอี” เพื่อนำเสนอเรื่องราวชีวิตจริงของผู้ประกอบการเอสเอ็มอีที่สามารถฟันฝ่าปัญหาวิกฤตก่อนก้าวสู่ความสำเร็จในการทำธุรกิจ ถ่ายทอดผ่านภาพยนตร์สั้น 7 เรื่อง 
งานนี้ เอสเอ็มอีแบงก์ใช้ลาน Hollywood ชั้น 1 เมเจอร์ซีนีเพล็กซ์ รัชโยธิน เป็นสถานที่เปิดตัวโครงการ โดยมีผู้ประกอบการเอสเอสเอ็มอีลูกค้าธนาคาร หัวใจนักสู้ที่ฟันฝ่ามรสุมธุรกิจ เป็นตัวอย่างของผู้ประกอบการ เอสเอ็มอีไทย ที่เอสเอ็มอีแบงก์ได้ให้ความช่วยเหลือ ทั้งด้านเงินทุน คำปรึกษาแนะนำ และส่งเสริมพัฒนาในด้านต่างๆ จนก้าวผ่านวิกฤต และเติบโตได้อย่างมั่นคง โดยเชิญ น้อย โพธิ์งามแบรนด์แอมบาสซาเดอร์ของธนาคารมาร่วมเปิดใจถึงการทำธุรกิจที่เคยล้มลุกคลุกคลาน และทำอย่างไรถึงก้าวข้ามอุปสรรคมาได้จนถึงทุกวันนี้ 
นอกจากนี้ เพื่อเฟ้นสุดยอดนักสู้ เอสเอ็มอีแห่งปี ยังเปิดโอกาสให้ประชนที่ร่วมชมภาพยนตร์สั้นทั้ง 7 เลือกร่วมโหวตหายอดนักสู้ เพื่อชิงรางวัลทองคำมูลค่า 1 แสนบาทอีกด้วย
สาลินี กล่าวว่า โครงการนี้จัดขึ้น เพราะต้องการเป็นกำลังใจให้กับผู้ที่ประสบปัญหาทางธุรกิจ และเป็นแรงบันดาลใจให้กับผู้ที่มองหาโอกาสทางธุรกิจ รวมทั้งสะท้อนบทบาทของ เอสเอ็มอีแบงก์ ในการช่วยเหลือผู้ประกอบการเอสเอ็มอีรายย่อยและโอท็อป  ทั้งในด้านเงินทุน การพัฒนา ผู้ประกอบการ พัฒนาองค์ความรู้ ช่วยส่งเสริมการตลาด หาช่องทางการจัดจำหน่าย และร่วม ลงทุน  
นอกจากนี้ เอสเอ็มอีแบงก์ยังมีนโยบายที่จะช่วยพัฒนาขีดความสามารถพัฒนาทักษะเชิงธุรกิจของลูกค้า ให้มีความแข็งแรงและเติบโตอย่างยั่งยืน พร้อมสนับสนุนนโยบายของภาครัฐ เพื่อเป็นแรงขับเคลื่อนให้กับธุรกิจเอสเอ็มอีของประเทศไทยต่อไป
สำหรับกรณีที่คณะกรรมการนโยบายการเงิน (กนง.) มีมติปรับลดอัตราดอกเบี้ยนโยบายลง 0.25% เหลือ 1.75% นั้น สาลินี กล่าวว่า น่าจะส่งผลดีต่อตลาดเงินและตลาดพันธบัตร โดยจะทำให้ค่าเงินบาทอ่อนค่าลง และส่งผลดีต่อผู้ส่งออก ส่งผลดีต่อภาวะเศรษฐกิจโดยรวม ซึ่งธนาคารแห่งประเทศไทยคงมองแล้วว่า การส่งออกต้องมีมาตรการการเงินเข้าไปดูแลเพิ่มเติม หลังจากที่สถานการณ์การส่งออกล่าสุดยังค่อนข้างน่าเป็นห่วง
อย่างไรก็ตาม การลดดอกเบี้ยนโยบายดังกล่าว จะมีผลให้อัตราดอกเบี้ยเงินกู้ลดลงหรือไม่ คงต้องรอดูท่าทีของธนาคารพาณิชย์ขนาดใหญ่ก่อน แต่เป็นห่วงว่า ดอกเบี้ยเงินฝากอาจจะปรับลดตามไปด้วย แต่ไม่น่ามีผลต่อดอกเบี้ยเงินกู้ของเอสเอ็มอีแบงก์ที่คิดในอัตราคงที่และอยู่ในระดับต่ำอยู่แล้ว